Ρεβύθια με πράσο, δυόσμο και σύγλινο
Ρεβυθάδα στην κατσαρόλα με τη φρεσκάδα του δυόσμου αλλά και τη μεστή γεύση του σύγλινου.
350 γρ. ρεβύθια (μουλιασμένα), το λευκό και τρυφερό πράσινο μέρος από 5 - 6 πράσα, κομμένα σε λεπτές ροδέλες, 200 γρ. σύγλινο, κομμένο σε κυβάκια, 1 κουτ. σούπας πάπρικα γλυκιά, σε σκόνη, 60 ml ελαιόλαδο, 1 κουτ. σούπας δυόσμος ξερός, τριμμένος, 2 - 3 κουτ. σούπας χυμός λεμονιού, αλάτι και φρεσκοτριμμένο πιπέρι
Για να φτιάξουμε τα ρεβύθια με πράσο, δυόσμο και σύγλινο, ξεκινάμε και σε μια μέτρια κατσαρόλα βάζουμε τα ρεβύθια με το πράσο και προσθέτουμε τόσο νερό ώστε να τα καλύπτει κατά 3 - 4 εκ.  Τα βάζουμε σε δυνατή φωτιά, μέχρι να πάρουν μια βράση. Χαμηλώνουμε τη φωτιά μέτρια προς σιγανή θερμοκρασία, σκεπάζουμε με το καπάκι και τα αφήνουμε να σιγοβράσουν για περίπου 30 λεπτά.Ρίχνουμε το σύγλινο και συνεχίζουμε το μαγείρεμα για περίπου άλλη 1 ώρα, μέχρι τα ρεβύθια να μαλακώσουν, χωρίς όμως να λιώσουν.Όταν τα ρεβύθια μαλακώσουν, δυναμώνουμε τη θερμοκρασία και προσθέτουμε την πάπρικα, αλάτι και φρεσκοτριμμένο πιπέρι. Αφήνουμε να πάρει μια βράση.Χαμηλώνουμε τη φωτιά σε σιγανή προς μέτρια θερμοκρασία και μαγειρεύουμε για περίπου άλλα 10 λεπτά με ξεσκέπαστη την κατσαρόλα, ανακατεύοντας κάθε τόσο με ξύλινη κουτάλα και προσέχοντας να μην κολλήσουν.Χτυπάμε στο μπλέντερ ή στο μούλτι 1/2 κουτάλα της σούπας από τη ρεβυθάδα μαζί με το ελαιόλαδο, τον δυόσμο, τον χυμό λεμονιού. Περιχύνουμε με αυτήν τη σάλτσα τα ρεβύθια και ανακατεύουμε καλά με ξύλινη κουτάλα.Αφήνουμε 10 λεπτά το φαγητό να «ξεκουραστεί». Σερβίρουμε με ζεστό μαύρο ψωμί και λαχανοσαλάτα.
Αλλαντικά,Όσπρια,Χόρτα , Μυρωδικά,Χωρίς γαλακτοκομικά